钦定古今图书集成/理学汇编/学行典/第226卷 > 《宁阳县孝门铭》〈并序〉王思诚
## 钦定古今图书集成/理学汇编/学行典/第226卷 > 《宁阳县孝门铭》〈并序〉王思诚

济宁之宁阳县，上所部儒士王治《孝行》，曰：“治幼好学，长出赘，暇必归省其亲，妻亦时往拜候，执妇道。及父卒，旦夕临墓者百日。衣衰麻，绝荤酒，块伏外氏客亭，不入私室，以终丧迨。出舍昆弟，破其家产，存者宅圃而已。治蓻麻树桑，授徒以养母。鸡鸣出采薪，且归课讲，每食必亲馈，定省温凊，出告反面，一以礼不苟。母” 诞辰至，将具酒肴，忧无资，早起启户，见弃物在道，缩身阖户伺之，良久无人焉。迫视之，得米一囊，钞若干缗，即以寿其母。或者以为天赐。出获瓜果，必包筐捧，行憩则盥而后持，尝得鱼数尾。家远暑盛，恐馁，则熟以归献。岁饥，籴负百里外。妻脱簪珥以易米，故邻里藜藿不充，母独足粒食。母疽发，妻吮之，目盲，餂之皆良已。至大闲大疫，母亦染之。治减食色忧，调尝汤药，衣履不解。病笃，医云：“汗苦则差，甘则不可为也。” 妻取尝极苦，病果愈。后旬日，病复作而卒。治勺水不入口者累日，哭踊绝而后苏。贫不克葬，殡于堂，居倚庐，毁骨立，寒不绵，暑不扇，冬大雪拥庐。妻每为絮衣，使其子覆其身，去辄彻之，“心痛不堪，药宜以酒下。” 竟不用，以姜汤易之。既大祥，僦工伐伏山石为椁，山违家几一舍，晨往督视，暮还其次。妻往馌之，足趼流血，彻袜履用灰隔，外周筑以石屑封高数尺。起茔垣，莳松柏皆躬为，虽子欲代，不许。构祠作主，时祭如事生。以母在时嗜豕肺肝，忌辰必以献。乡人嘉其孝，将列状上之。治艴然曰：“此子职也，何烦公为？” 遂止。乃相与号曰孝恭处士。治既病，乡人竟上于县。宪司覆察，中书命仍其号，旌其居曰孝子。于是孝子子国、辅国、弼国，佐相谓曰：“木久则朽，图悠永，莫若石。” 迺琢石为其双表，大书“孝子之门” ，又砻石为碣，俾郡人翰林待制王思诚为叙其辞而刻之，乃系以铭。铭曰：

“大哉孝子，惟行之原。”地义天经，而人是遵。懿兹孝子，
厥德肫肫。居贫嗜学，出赘求婚。父捐馆舍，墓临十旬。
三载弗内。比于外姻。来归养母，翕于弟昆。授徒典校，
以薪以耘。道拾囊米，或以钞缗。佳果异味，供馈必亲。
户庭雍睦，人无闲言。既勤定省，亦谨凊温。母丧居庐，
啜粥绝荤。不绵不扇，以卒寒暄。伐石为椁，捧土起坟。
手莳林柏，躬筑墓垣。底襄窀穸，情事用伸。亦有孝妇，
克尸饔飧。吮疽餂目，诚格于神。夫妇协德，风动里邻。
惟昔大舜，谐若傲嚚。宣尼教曾，五孝以分。既称孟庄，
又赞子骞。矧是鲁邦，圣泽犹存。曰若孝子，笃尊攸闻。
有终有始，惟和惟纯。闾师献书，迺旌厥门。桓桓双表，
实维贞珉。太史作诗，永播其芬。